飲茶歌
作者：李光
朝代：宋

paragraphs: 朝來一飽萬事足，鼻息齁齁眠正熟。
忽聞剝啄誰叩門，窗外蕭蕭風動竹。
起尋幽夢不可追，旋破小團敲碎玉。
山東石銚海上來，活火新泉候魚目。
湯多莫使雲脚散，激沸須令面如粥。
嗜好初傳陸羽經，品流詳載君謨錄。
輕身換骨有奇功，一洗塵勞散昏俗。
盧仝七盌喫不得，我今日飲亦五六。
修仁土茗亦時須，格韻卑凡比奴僕。
客來清坐但飲茶，壑源日鑄新且馥。
炎方酷熱夏日長，麴蘖薫人仍有毒。
古來飲流多喪身，竹林七子俱沉淪。
飲人以狂藥，不如茶味真。
君不見古語云，欲知花乳清泠味，須是眠雲卧石人。